 ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ሓለፋታት ኪሮስ ኣለማዮሁ 16 ጥቅምቲ 2019 ብየማነ ናግሽ ምንጪ ስእሊ, ኪሮስ ስሞም ሓደ መልክዖም ኣሰነታትራ ጸጉሮም ኾነ ኣዘራርበኦም ይመሳሰሉ ጥቓ ንጥቓ ድማ ኮፍ ይብሉ ክልቲኦም ንጡፋት ተምሃሮ እዮም መምህር ፋንታሁን ንሳልሳይ ክፍሊ ተምሃሮኦም ሕቶ እንትሓቱ ክልቲኦም ኢዶም ዊጥ እናበሉ የጸግምሎም ድሕሪ ሕዚ ንስኻ ኪሮስ ትበሃል ንስኻ ድማ ዮናስ ትበሃል ኢሎም ነቲ ሓደ ሓድሽ ስም ኣውጽእሉ ዮናስ ዝብል ሓድሽ ስም ዝተውሃቦ ተምሃራይ ኮርዩ መምህር ፋንታሁን ንምፍላይ ዝኣክል ከምዝኾነ ከረድኡዎ ይፍትኑ በጀ ኣይበለን ነቲ ኣቦይን እነይን ዘውጽኡለይ ስም ሓዲግኩም ካሊእ ክተውጽኡለይ ኣይትኽእሉን ኢሉ መምህር ፋንታሁን ብጣዕሚ ዝፈትዩዎ ተምሃራዮም እዩ ንምዃኑ ዮናስ ማለት እንታይ ማለት ከምዝኾነ ትፈልጥዶ? ሓተትዎ ኣይፈለጦን በል ከረደአካ ኢሎም ኣብ መጽሓፍ ቅዱስ ንዘሎ ዛንታ ዮናስ ተረኽሉ ዮናስ ኣብ ውሽጢ ዓሳ ነባሪ ሰለስተ ቐትርን ሰለስተ ለይትን ብህይወት ዝጸንሐ ተኣምራዊ ነብይ ከምዝኾነ ኮፍ ኣቢሎም ኣረድኡዎ ነዚ ታሪኽ ዘዘንተወልና ውሩይ ስነጥበባዊ ኪሮስ ሃይለስላሰ እዩ ዮናስ እናተብሃለ ክጽዋዕ ብመምህሩ ዝተበየኖ ድማ መተዓቢይቱ መጓይይቱ መማህርቱ እንዳ ወይዘሮ ኣብ እትበሃል ዓዲ ዝቦቖለ ወዲ ግራዝማች ኣለማዮሁ --- ኪሮስ ኣለማዮሁ እዩ ብጒሓቱ ንታሪኽ ዝተሓጸየ ዮናስ ኪሮስ ሃይለስላሴ ብዛዕባ ኪሮስ ኣለማዮሁ ኣልዒሉ ኣይጸግብን መወዳእታ ዘይብሎም ተዘክሮታት ቁልዕነት ኣለውዎ ኣሸምባይዶ ብትግርኛ ምድራፍ ብትግርኛ ምብካይኳ ከም ገበን ኣብ ዝርኣየሉ እዋን ዓው ኢሉ ብትግርኛ ኣንጎዓይ ፍስስ ኢሉ ስምዒት ህዝቢ ዘለዓዓለ ኣብ ምድረ ኢትዮጵያ ካብ ጫፍ ናብ ጫፍ ስሙ ዝገነነ ኪሮስ ኣለማዮ ኣብ ልቢ መሓዝኡ ጥራይ ዘይኮነስ ኣብ ልቢ ብዙሓት ፈተውቱ ሎሚውን ኣሎ ሳዕስዒቱ ወንኡ ኣወናዝፍኡ አሰናትራ ጸጉሩ ኮታስ ብኹለመንኡ ኣብ ልቢ ህዝቢ ኣትዩ ንትግርኛ ድማ ትንሳኤ ኾይኑ ሓሊፉ እንተኸነ ኪሮስ ኣለማዮሁ ብጒሓቱ እዩ ኣብ ስኒ ደርጊ ዝኣተወ ክልተ ሰለስተ ጊዜ ተኣሲሩ ሓደ መዓልቲ ኪሮስ ካብ ቤት ማእሰርቲ ማእከላዊ ኣዲስ አበባ ምስ ተፈትሐ ምስ መሓዝኡን ሞኽሹን ብዛዕባ ቁልዕነቶም የዕልሉ ነበሩ ኪሮስ ሃይለስላሰ እቲ መምህር ፋንታሁን ዝበሉኻባ ትዝክሮዶ ኢሉ ሓተተ ኪሮስ ኣለማዮሁ ድማ ተገሪሙ ከመይ ዘኪርካዮ? በለ ነቲ ዝሓለፎ ግፍዕታት እናዘከረ ምስ ዛንታ ዮናስ እናመሳሰለ ካብ ከብዲ ዓሳ ነባሪ ወጺኡ ምስ መሓዝኡ ከዕልል ምብቅዑ ተኣምር ኮይኑዎ ምንጪ ስእሊ, ኪሮስ እዞም መሳቱ ራብዓይ ክፍሊ ምስበጽሑ ካብ ፍረወይኒ ናብ ውቐሮ እዮም ከይዶም ኣብኡ ኢና ድማ እቲ ፍቕርናን መንነትናን እናስተማቐርናዮ መጺእና ኣሸዑ እዩ ፍሉይ ናይ ኪሮስ ተውህቦታት ብዝበለጸ ክረአ ዝጀመረ ይብል ኪሮስ ሃይለስላሰ እንተኾነ ኪሮስ ኣለማዮ ካብ ብቖልዕኡ ብፍላይ ፋጻ ሻምብቆ ካብ ኢዱ ኣይትፍለን ነይራ ይብሉዋ ዕንድር ፋጻ ሻምብቆ ይጻወት ነይሩ ቴክኒክ ክንወጽእ እንተለና ናትና ክፍሊ ብኪሮስ ምኽንያት ብጣዕሚ እዩ ዝደምቕ ነይሩ ይብል ኪሮስ ይደርፍ ኪሮስ ድማ መድረኽ ይመርሓሉ ኪሮስ ኣለማዮሁ 8ይን 9ይን ኣብ መቐለ ሃጸይ ዮውሃንስ ቀጺሉ ኪሮስ ሃይለስላሰ ድማ ኣቋሪጹ ናብ ኣስመራ ኸይዱ ድሕሪ 10 ዓመት እዮም እምበኣር ኣብ ኣዲስ አበባ ተራኺቦም ዘውግዑ ዘለዉ ኣነ ዩኒቨርስቲ ወዲኣ ሃገር ፍቅር ተመዲበ ንሱ ድማ ካብ ዩኒቨርስቲ ደርጊ ማለት ካብ ቤት ማእሰርቲ ተፈቲሑ ካብ መቐለ ኣብ ራስ ትያትር ተመዲቡ ተራኺብና ይብል ኪሮስ ሃይለስላሰ አመጻጽኣና ይፈላለ እዩ ንሱ ተኣሲሩ ተገሪፉ ተሳቕዩ እዩ መጺኡ ኣነ ካብ ሰላማዊ ዩኒቨርሲቲ እየ መጺኣ ብምባል ይዝክር ኪሮስ ባዕሉ ንክትዛረቦ ስቓይ ቀሊልዩ ዘይሓልፍ የለን ሓላፋይ እዩ ዝብሎ ኣብ ኣዲስ አበባ ግን ገዛ ኣይነበሮን ኣብ ኣምፒር ትያትር ኣብ ሓንቲ ጸባብ መለማመዲ ክፍሊ ክነብር ጀሚሩ እቲ ቦታ ጸልማት እዩ በይኑ ስለ ዝኾነ ድማ ይጨንቆ ነይሩ ሓደ መዓልቲ ካብታ ዝድቅሰላ ክፍሊ ምስ ወጸ ሓሙሽተ ደቒቓ ከይጸንሐ እቲ ሲኒማን እታ ንሱ ዝነብረላ ዝነበረን ክፍሊ ተባሪዑ ንሕንጢጥ ድማ ድሒኑ ይብል ኪሮስ ሃይለስላሰ ኣንጉዓይ ፍስስ! 